钦定古今图书集成/明伦汇编/氏族典/第033卷 > 《王圻续文献通考》 > 宗夬〈祖景 父繁〉
## 钦定古今图书集成/明伦汇编/氏族典/第033卷 > 《王圻续文献通考》 > 宗夬〈祖景 父繁〉

按《梁书宗夬传》，“夬字明扬，南阳涅阳人也。世居江陵。
祖景，宋时征太子庶子，不就，有高名。父繁，西中郎谘
议参军。夬少勤学，有局干，弱冠举郢州秀才，历临川
王常侍、骠骑行参军。齐司徒竟陵王集学士于西邸，
并见图画，夬亦预焉。永明中，与魏和亲，敕与尚书殿
中郎任昉同接魏使，皆时选也。武帝嫡孙南郡王居”
西州，以夬管书记。夬既以笔札被知，亦以贞正见许，
故任焉。俄而文惠太子薨，王为皇太孙，夬仍管书记。
及太孙即位，多失德，夬颇自疏，得为秣陵令，迁尚书
都官郎。隆昌末，少帝见诛，宠旧多罹其祸，惟夬及傅
昭以清正免。明帝即位，以夬为郢州治中，有名称职，
以父老去官，还乡里。南康王为荆州“刺史，引为别驾。”
义师起，迁西中郎谘议参军。萧颖胄深相委仗，每事
咨焉。高祖师发雍州，颖胄遣夬面禀经略，并护送军
资，高祖甚礼之。天兴初，迁御史中丞，以父忧去职。起
为冠军将军、卫军长史。天监元年，迁征卤长史、东海
太守。二年，征为太子右卫率。是冬，迁五兵尚书，参掌
大选。三年，卒，时年四十九。子曜卿嗣。